দিল্লিতে পরিচারিকার কাজ করতে গিয়ে চুরি প্রায় ৪ লক্ষ টাকা সহ সোনা-হিরের গয়না

পূর্ব মেদিনীপুর: এগরা থেকে দিল্লি পরিচারিকার কাজ করতে গিয়ে ১ কোটি টাকার সোনার গয়না, হিরে-মোতি সহ নগদ ৩ লক্ষ ৯০ হাজার টাকা চুরি করে পালাল দুই জন পরিচারিকা। এগরা থানার পুলিশ ও নয়ডা পুলিশের যৌথ অভিযানে এগরা থেকে গ্রেফতার অভিযুক্ত দুই পরিচারিকা। এই ঘটনায় এলাকায় ব্যপক চাঞ্চল্য ছড়িয়ে পড়ে।

পূর্ব মেদিনীপুর এগরা থানার সরং এলাকার ঘটনা। গ্রাম থেকে পরিচারিকার কাজ করতে গিয়েছিল দিল্লি। এই দুই মহিলা দীর্ঘ ৫ বছর ধরে দিল্লি উত্তর প্রদেশ বিভিন্ন জায়গায় পরিচারিকার কাজ করত বলে জানা গিয়েছে। কিন্তু গত মাসে দিল্লির নয়ডার সেক্টর ৪৯ গৌতম বুদ্ধ নগরে মামনি জানা ও মনি যাদব পরিচারিকার কাজ করতে ঢোকে দুই প্রভাবশালী ব্যাক্তির বাড়িতে। এরপরই গত কয়েকদিন আগে ওই দুটি বাড়িতেই চুরির ঘটনা ঘটে । ওই প্রভাবশালী ব্যক্তিগণ দিল্লির নয়ডা থানায় সিসিটিভি (CCTV) ফুটেজ সহ লিখিত অভিযোগ জানান। অভিযোগের ভিত্তিতে নয়ডা পুলিশ ও উত্তর প্রদেশের পুলিশ তদন্তে নেমে টাওয়ার লোকেশন ধরে এগরা থানায় এসে পৌঁছায়।

আরও পড়ুন: ডুয়ার্সে আত্মঘাতী বিএল‌ও! ‘SIR-র কাজের চাপেই মৃত্যু’, ক্ষোভ মুখ্যমন্ত্রীর

এগরা থানার পুলিশ ও নয়ডা পুলিশের যৌথ অভিযানে সরং গ্রাম থেকে গভীর রাতে মামনি জানা ও মনি যাদব নামে ২ জন পরিচারিকাকে গ্রেফতার করে পুলিশ। তাদের বাড়ি থেকে বিভিন্ন রকম সোনার গয়না, হিরে বসানো দামি অলংকার মতি, মুক্তো, চুনি, পান্না,সোনার হানুমানজির মূর্তি সহ নগদ ৩ লক্ষ ৯০ হাজার টাকা উদ্ধার করতে সক্ষম হয় পুলিশ। দিল্লির নয়ডা পুলিশ ও উত্তরপ্রদেশের পুলিশ বুধবার ২ জন অভিযুক্ত পরিচারিকাকে আদালতে নিয়ে গিয়ে ট্রানজিট রিমান্ড নিয়ে জিজ্ঞাসাবাদ করবে বলে জানা গিয়েছে। তবে নয়ডা পুলিশের আধিকারিকরা তদন্তের স্বার্থে মুখ খুলতে চাননি।